טימותי אוליפנט

ביוגרפיה

אוליפנט נולד בהונולולו שבהוואי שבארצות הברית למשפחה נוצרית בעיקרה, אם כי סבו מצד אימו היה יהודי. אביו הוא ג'ון ורנון ביוון אוליפנט, מורה במכללה שעבד ביקב, ואמו היא קת'רין (לבית גדעון). משפחתו של אוליפנט עברה למודסטו שבקליפורניה, מדרום לסן פרנסיסקו, שם הוא גדל. אוליפנט החל להשתתף בשחייה תחרותית בגיל 6, ובחטיבת הביניים החל להתאמן קשה תחת אימונו של מאמן השחייה דארל לורק. אוליפנט עשה צעדים מרשימים ועד מהרה הפך לשחיין ארצי. הוא עלה לגמר בתחרות שחייה קצרה בשנת 1986. באותה שנה סיים את לימודיו בתיכון פרד סי. באייר.
אוליפנט המשיך לשחות בנבחרת אוניברסיטת דרום קליפורניה בלוס אנג'לס, שם למד אמנות. הוא לקח שיעורי משחק כבחירה באוניברסיטת קליפורניה באירוויין במטרה למלא את נקודות הזכות שהוא צריך כדי לסיים את האוניברסיטה. לאחר מכן החליט לעבור לניו יורק ללמוד משחק. הוא לקח שיעורי משחק עם ויליאם אספר בסטודיו ויליאם אספר במשך שנתיים, ואז החל לחפש עבודה כשחקן.
אוליפנט נישא ב-1991 לאלקסיס ניף. בני הזוג גרים בווסטווד שבלוס אנג'לס ולהם שלושה ילדים.

קריירה

אוליפנט עשה את בכורת האוף ברודוויי שלו בשנת 1995 בהפקה של תיאטרון "Playwrights Horizons" ל-"The Monogamist" וגילם את טים האפגוד. הוא קיבל את פרס עולם התיאטרון להופעת בכורה מצטיינת על הופעתו. לאחר מכן הוא הופיע במחזה "SantaLand Diaries" בשנת 1996, אשר נכתב על ידי דייוויד סידאריס ובעיבודו ובבימויו של ג'ו מנטלו, ובמחזה "Plunge".
אוליפנט חזר ללוס אנג'לס ומצא עבודה בטלוויזיה. בשנת 1995 שחק בתפקיד הטלוויזיה הראשון שלו בפרק הפיילוט לריימיק לסדרה "77 Sunset Strip", שהופק על ידי קלינט איסטווד. הוא לוהק לפיילוט של "מר וגברת סמית'" (1996), כסקובי, העוזר של מר סמית' (סקוט באקולה). אוליפנט הופיעו ב-3 פרקים של דרמת המשטרה "High Incident" וב-1997 בסרט טלוויזיה של ערוץ הולמרק, "אלן פוסטר". שנה לאחר מכן הופיע בסרט של HBO "When Trumpets Fade", שהיה דרמטיזציה לקרב על יער הורטגן. בעקבות זאת כיכב בתפקיד אורח ב"סקס והעיר הגדולה" בתור אחד החברים של קארי ברדשו.
אוליפנט עשה את סרט הבכורה שלו בתפקיד קטן ב"מועדון האקסיות" (1996). הוא הופיע לזמן קצר ב"חיים לא רגילים" (1997), בכיכובו של יואן מקגרגור, אבל זכה להכרה בסרט האימה "צעקה 2" (1997), כסטודנט סרט ציני, מיקי. הוא גילם את סוחר הסמים טוד גיינס בדרמה הקומית "גו" (1999), בבימויו של דאג לימן. תפקידיו הבאים היו ב"מועדון הלבבות השבורים: קומדיה רומנטית" (2000) ו"עקיצה ב-60 שניות" (2000).
היו לו תפקידים ב"רוק סטאר" (2001) ו"לוכד החלומות" (2003). בשנת 2004 הוא שיחק מפיק סרטי פורנו ב"איזו מין שכנה".
אוליפנט שיחק את התפקיד הראשי של השריף סת' בולוק ב"דדווד" במשך שלוש עונות בין השנים 2004 עד 2006. אוליפנט החשיב את זה כאחד התפקידים הראשיים הראשונים שלו כ"מסובך" ודמות "מורכבת". בינואר 2007 הופיע אוליפנט בקומדיה "תפוס ושחרר". אוליפנט זכה בתפקיד מול מספר שחקנים ידועים אחרים. אוליפנט למד משחק עם גארנר כאשר עבר לניו יורק. בהמשך הוא הופיע ב"מת לחיות 4.0" כנבל טרור קיברנטי, וב"היטמן" בתור הדמות הראשית. ב-2008 שיחק בסרטים "הארכת שירות", המספר על מלחמת עיראק שבו גילם את לויטננט קולונל, "ביל", קומדיה בכיכובם של ארון אקהרט וג'סיקה אלבה, ודיבב במשחק המחשב "Turok" את הקאובוי.
אוליפנט שימש כפרשן ספורט יומי ללא תשלום בתוכנית הבוקר של ג'ו אסקלנטה בתחנת הרדיו אינדי 103.1, עד ירידת הערוץ בינואר 2009.
ביוני 2008 הצטרף לצוות הסדרה "דמג'ס", בכיכובה של גלן קלוז. באותו זמן הוא לוהק גם בקומדיית המצבים של כריסטינה אפלגייט "סמנתה מי?", אבל הוחלף על ידי בילי זיין. בשנת 2009 כיכב במותחן "בריחה מושלמת". בשנת 2010 הוא הופיע בתפקיד הראשי כשריף העיירה בריימיק של הסרט "הטירוף".
באביב 2010 קיבל אוליפנט את התפקיד הראשי של ריילן גיבנס בסדרה "צדק פרטי". הסדרה מבוססת על דמות שנוצרה על ידי אלמור לנארד ברומנים "Pronto" ו-"Riding the Rap", והסיפור הקצר "Fire in the Hole", אשר שימש כבסיס לפיילוט.
בשנת 2011 שיחק בסרט המדע בדיוני "אני מספר ארבע", ובסרט האנימציה "רנגו".
בשנת 2015 ו-2016 שיחק בארבעה פרקים בסיטקום "הכריש" (The Grinder) של רשת FOX, בכיכובו של רוב לאו. 
בשנת 2017 שיחק בדרמה הביוגרפית של אוליבר סטון "המרגל סנודן" בו גילם את ז'נבה, סוכן ב-CIA. החל משנת 2017 מגלם את ג'ואל האמונד בקומדיית האימה "סנטה קלריטה דיאט" ברשת נטפליקס.